पणजी : रस्ताद सुण्यांक खाण दिवपाचो अधिकार लोकांक आसा. पंचायत वा घरनिर्माण सोसायट्यां कडेन चर्चा करून सुण्यांक खाण दिवपाचे जागे आनी वेळो निश्चीत जातले. रस्ताद सुण्यांच्या जतनायेचें धोरण जाहीर जालां.
 ह्या धोरणाचो मसुदो सरकारान सुचोवणे खातीर मे म्हयन्यांत उक्तो केल्लो. सुचोवण्यांचो विचार करून आतां निमाणें धोरण जाहीर जालां. ह्या सुण्यांक लागून बरेच अपघात घडल्यात. कांय वेळार रस्ताद सुण्यांनी नागरिकांक घांस मारपाचेय प्रकार घडल्यात. सुण्यांची समस्या पयस करपाची मागणी जाताली. आतां सरकारान धोरण अधिसुचीत केलां.
 रस्ताद सुण्यांचें प्रमाण नियंत्रणांत हाडपा खातीर नसबंदीची गरज आसा. रस्ताद सुण्यांक रेबीजाचें वासीन दिवप बंधनकारक आसा. ह्या सुण्यांक बरेच जाण खाण दितात. खाण दिवपाचो अधिकार लोकांक आसा. दिसांतल्यान दोन खेपे सुण्यांक खाण दिवपाची मेकळीक आसतली. हे खातीर नेम तयार जाल्यात. सकाळीं आनी रातच्या वेळार खाण दिवपाक मेळटले. थारावीक जाग्यांचेरूच जेवण दिवपाची मेकळीक आसतली. पंचायत वा घरनिर्माण सोसायट्यांनी जागे निश्चीत करचे पडटले. तशेंच सुण्यांनी खाल्ले उपरांत थंयचो जागो नितळ करपाची जापसालदारी जेवण घालता तांची आसतली. वाठारांतल्या सुण्यांक जेवण आनी उदक मेळटा, हे पळोवपाची जापसालदारकी घरनिर्माण सोसायटी, पंचायत वा नगरपालिकेची आसा.
 लोकांची यो-वच जाता वा भौशीक सुवातांचेर जेवण दिवपाचेर बंदी आसा. घरा कुशीक वा वापर नाशिल्ल्या सुवातांचेर सुण्यांक जेवण दिवपाक हरकत ना. जेवण दिवपी जागे तशेंच वेळेंचे सुचोवणी तकटे लावपाक जाय. जेवण दिता तांकां कसलीच आडखळ जावची ना, हे पळोवपाची जापसालदारकी पंचायत, नगरपालिका तशेंच पुलिसांची आसतली. तेच प्रमाण रस्ताद सुण्यां पसून लोकांक त्रास जावचो ना, हाची जतनाय घेवपाची जापसालदारकी पंचायत, नगरपालिका वा पुलिसांची आसतली. रस्ताद सुणी वा जेवण दिवपी मनशा पसून कोणाकूय त्रास जाले जाल्यार तांणी प्राणी कल्याण समिती कडेन समस्या मांडची.
 सुणी पोसपाचो मनशाक अधिकार आसा, अशें सर्वोच्च न्यायालयान स्पश्ट केलां. रस्ताद सुणी ही वाठाराची राखण करतात. बरेच खेपे ती मनशांक सांगात दितात. प्राण्यांक मनशा सारकीच वागणूक मेळपाक जाय. रस्ताद सुणी वा प्राण्यांचेर अत्याचार करप हो गुन्यांव थारता, अशें धोरणांत नमूद केलां. सरकारी कर्मचाऱ्यांनी सुणी वा जनावरांचेर अत्याचार केलो, जाल्यार कारवाय करपाची तजवीज कायद्यांत आसा.
 सुणीं भोंकतात म्हूण धनयांचेर कारवाय जावंक शकना. सुणीं भोंकपाक लागलीं जाल्यार शांततायेचो भंग जाता. सुण्यांक शांत दवरपाचो यत्न धनयांनी करचो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 